

На основу Уредбе о утврђивању Програмa подршке јачању капацитета послодаваца укључених у дуално образовање у 2024. години („Службени гласник РС“, бр. 58/2024)

**МИНИСТАРСТВО ПРИВРЕДЕ**

**расписује**

**ЈАВНИ ПОЗИВ ЗА ДОДЕЛУ БЕСПОВРАТНИХ СРЕДСТАВА**

**у оквиру**

**Програмa подршке јачању капацитета послодаваца укључених у дуално образовање у 2024. години**

Министарство привреде додељује бесповратна средства послодавцима укљученим у дуално образовање који обучавају ученике који похађају завршну школску годину у школској 2024/2025. години на дуалним образовним профилима.

Програм спроводи Министарство привреде у сарадњи са Канцеларијом за дуално образовање и Национални оквир квалификација.

За реализацију Програма обезбеђена су бесповратна средства у износу од
50.000.000,00 динара.

 Средства опредељена Програмом намењена су за јачање капацитета послодаваца укључених у дуално образовање и могу се користити за финансирањe дела накнаде за учење кроз рад коју послодавци исплаћују ученицима који похађају завршну школску годину у школској 2024/2025. години на дуалним образовним профилима или за суфинансирање инструктора за учење кроз рад.

Право да се пријаве на конкурс за доделу бесповратних средстава имају послодавци који имају потврду о испуњености услова за учење кроз рад и закључен уговор о дуалном образовању и који обучавају ученике који похађају завршну школску годину у школској 2024/2025. години на дуалним образовним профилима.

Послодавци могу да добију бесповратна средства сразмерно броју ученика завршне године школовања у школској 2024/2025. години са којима послодавац има закључен уговор о учењу кроз рад, а која по ученику не може бити мања од 17.000,00 динара.

**Пре закључења уговора** са Министарством о додели бесповратних средстава послодавац је дужан да отвори посебан наменски рачун код Управе за трезор.

Захтев, са пратећом документацијом доставља се препоручено поштом или лично у затвореној коверти на адресу: Канцеларија за дуално образовање и Национални оквир квалификација, Немањина 22-26, 11000 Београд, са следећим текстом: **ПРИЈАВА за Програм подршке јачању капацитета послодаваца укључених у дуално образовање у 2024. години,** са пуним називом и адресом привредног субјекта на полеђини коверте и назнаком **НЕ ОТВАРАТИ**.

Пријаве које на коверти не садрже наведену назнаку биће аутоматски дисквалификоване.

 Јавни позив је отворен до 12. септембра 2024. године**.**

Јавни позив и пратећа документација биће објављени на интернет страници Министарства привреде: <www.privreda.gov.rs>, Канцеларије за дуално образовање и Национални оквир квалификација: [www.dualnok.gov.rs](http://www.dualnok.gov.rs), као и на Порталу предузетништва: <www.preduzetnistvo.gov.rs>.